b"\n_START_ARTICLE_\nFemme\n_START_SECTION_\nHist\xc3\xb2ria\n_START_PARAGRAPH_\nL'obra va ser realitzada pel polifac\xc3\xa8tic artista Joan Mir\xc3\xb3 a la foneria Parellada l'any 1981 i oferta a l'Ajuntament de la seva ciutat el 1983, poc abans de la seva defunci\xc3\xb3. En aquell temps, l'alcalde Narc\xc3\xads Serra (PSC) ja havia comen\xc3\xa7at a transformar el vest\xc3\xadbul de la casa de la Ciutat de Barcelona en un museu d'art obert al p\xc3\xbablic, que al llarg dels anys s'aniria ampliant amb nombroses obres d'artistes destacats.\n_START_SECTION_\nDescripci\xc3\xb3\n_START_PARAGRAPH_\nLa figura, que segueix la pauta de l'univers simb\xc3\xb2lic de l'artista malgrat formar part de la seva \xc3\xbaltima \xc3\xa8poca de producci\xc3\xb3 art\xc3\xadstica, \xc3\xa9s de forma c\xc3\xb2nica, i presenta dos petits ap\xc3\xa8ndixs corbats a la part superior a manera de bra\xc3\xa7os. El cap \xc3\xa9s resolt amb un paral\xc2\xb7lelep\xc3\xadpede d'angles arrodonits, unit al cos mitjan\xc3\xa7ant un estret can\xc3\xb3 de bronze, i tots aquests elements s\xc3\xb3n d'una puresa lineal remarcable. A manera de contrast, i per tal d'accentuar l'inter\xc3\xa8s sobre la dona-mare, procreadora-font de vida primordial, destaquen especialment les natges prominents de la figura, aix\xc3\xad com les dues perforacions verticals, l'una sobre l'altra, a l'anvers del cos c\xc3\xb2nic: un tall destacat a l'altura de l'estern acompanya una concavitat profunda, fosca, crua, en forma de llavor a manera de vulva de grans proporcions. Per la seva part, al cap, una cicatriu lunar emmarca els ulls de la figura: un foradat directament al rostre i l'altre en forma de protuber\xc3\xa0ncia foradada, aplicada al centre del volum. Aquest tra\xc3\xa7 de gran dinamisme \xc3\xa9s correspost a la part posterior del cap de la figura, on s\xc3\xb3n clarament visibles tres incisions consecutives i conc\xc3\xa8ntriques en forma de mitja lluna."